**“МЦХ “ ХК-ИЙН 2014 ОНЫ ҮЙЛ АЖИЛЛАГААНЫ ТАЛААРХ ТОВЧ ТАЙЛАН**

**Захиргаа, хүний нөөцийн хүрээнд**

1. 2014 онд “Монголын цахилгаан холбоо” ХК нь 5 газар, 12 хэлтэс, 23 салбарт нийт 982 ажиллагсадтайгаар үйл ажиллагаагаа явуулж байна. Улаанбаатар хотоос 13, хөдөө орон нутгаас 9 нийт 22 орон тоог нягтруулж, зарим шаардлагатай ажилчдын ажлын байрны тодорхойлолтуудыг шинэчлэн гаргалаа.
2. Компанийн газар, хэлтсүүдийн ажлын уялдаа холбоо, ажлын ачаалал, ажлын давхардлыг арилгах, орлого нэмэгдүүлэх зорилгоор Улаанбаатар хотын борлуулалт үйлчилгээний газарт бүтцийн өөрчлөлтийг хийж, **Төвийн бүс, Зүүн бүс, Баруун бүсийн холбооны газруудыг** 2014 оны 7-р сарын 1-ээс тус тус байгуулан ажиллуулж байна.
3. Өнгөрсөн онд **188.3 сая төгрөгийн урамшууллыг нийт ажилчдад, 23.2 сая төгрөгийг гадаад, дотоодын сургалт, семинарт, 238.7 сая төгрөгийн тэтгэмж, туслалцааг ажилчид болон тус компанид ажиллаж байсан өндөр настнуудад** тус тус зарцууллаа. Ирэх онд ажилчдын цалинг 10 хүртэл хувиар, орон сууцын зээлийг санг тус тус нэмэгдүүлэх зорилт тавиад байна.
4. Бусдын өмчлөлд бүртгэлтэй байсан **АТС 34–ийн газар болон барилга, Сансар зуслангийн газрыг зохих газраар шийдвэрийг гаргуулан компанийн эзэмшилд буцаан авлаа**.
5. Харилцаа холбооны үйлчилгээний тасралтгүй, хэвийн, найдвартай ажиллагааг хангах болон онцгой байдлын үед ажиллах **12 автомашин шинээр худалдан авч парк шинэчлэлийг хийлээ.**

**II. Үйлчилгээ, борлуулалтын хүрээнд**

1. Тус компани нь **IPTV, дэд бүтэц байгуулах тусгай зөвшөөрлийг ХХЗХ-аас шинээр авч**, хэрэглэгчдэд одоогийн салангид байгаа телефон яриа, Интернэт, КАТВ-ын 3 үйлчилгээг нэгтгэн гурвалсан багцын үйлчилгээг хүргэх боломжтой болсоныг энд дурдахад таатай байна.
2. 19 аймгийн 135 суманд **“Сумдын интернэтийн үйлчилгээг хүргэх”** төслийг хэрэгжүүлсэнээр **сумдын салбарын тоо 94-өөр, сумдын жилийн орлого** **1.5 тэрбум төгрөгөөр** **нэмэгдэхээр** болж байна. Уг төслийн хүрээнд аймаг, сумдын ЗДТГ-тай гэрээ байгуулж, хөрөнгө оруулалтын эх үүсвэрийг Төлөөлөн удирдах зөвлөлөөр шийдвэрлүүлсний үр дүнд амжилттай хэрэгжүүллээ.
3. **Үндэсний лавлах 1900-1109 үйлчилгээг** **Монгол орон даяар хүргэдэг болгож,** **жилд 12 сая яриа боловсруулах** **хүчин чадал бүхий дуудлагын иж бүрэн** **системийн** төслийг амжилттай хэрэгжүүллээ.
4. БСШУЯ-тай хамтран **104 сумдын 113 Ерөнхий боловсролын сургуулиудад** Интернетийн үйлчилгээ үзүүлэх төсөл хэрэгжсэнээр **жилийн 430 сая төгрөгийн орлого нэмж олох нөхцөл бүрдээд байна.**
5. Сүүлийн 6 жилийн турш ИНЕГ-тай тохиролцоонд хүрч чадахгүй байсан Техникийн холболтын гэрээг хийж, **1000 гаруй суурин утасны хэрэглэгчдийг тус компанид шилжүүлж жилд 240.0 орчим сая төгрөгийн орлого олох** нөхцлийг бүрдүүлсэн.

**III. Техник технологийн хүрээнд**

1. Өнгөрсөн онд үйлчилгээний чанар, хүртээмжийг нэмэгдүүлэх зорилгоор **Улс хоорондын гарц, Лавлах үйлчилгээний мэдээллийн систем, Интернэтийн сүлжээг өргөтгөх, WiFi-ийн төлбөр тооцооны системийн** төслүүдийг тус тус амжилттай хэрэгжүүлж дууслаа.
2. **Сүүлийн 5 жил “Ашиглалт үйлчилгээний гэрээ”-гүй программын шинэчлэл, өргөтгөл хийх боломжгүй болсон ЭАТС63, ЭАТС68 PSTN станцуудыг NGN станц руу дотоод нөөцөө ашиглан богино хугацаанд шилжүүлснээр**, хэрэглэгчдэд суурин утасны нэмэлт үйлчилгээ болон яриа, интернетийн үйлчилгээг авч, нөөц карт, эрчим хүчний зардлыг хэмнэх боломжийг бүрдүүлсэн.
3. Сүлжээний өргөтгөл хийж, найдвартай байдал, нууцлалт, технологийн шинэ үйлчилгээг нэмэгдүүлэх, бизнесийн болон төрийн байгууллагуудад **VPN сүлжээний үйлчилгээг хүргэж, орлогоо нэмэгдүүлж, зардлаа бууруулж, үйлчилгээгээ өргөтгөхийн тулд** **CISCO 7604 роутер, Firewall/IPS, Server Virtualization Technology** **төхөөрөмжүүдийг ашиглаж** **эхэллээ**.
4. **Google Global Cash-ийг амжилттай нэвтрүүлсэнээр** хэрэглэгчийн сэтгэл ханамж нэмэгдүүлж, гадаад урсгалын зардлыг бууруулсан.

**IV. Санхүү, хөрөнгө оруулалтын хүрээнд**

1. **2014 оны “Бизнес төлөвлөгөө”-нд 575.5 сая төгрөгийн ашигтай** ажиллахаартусгасанаас тайлант хугацаанд **527.3 сая төгрөгийн ашигтай** ажиллалаа.
2. Компанийн удирдлагын зүгээс **орлогоо нэмэгдүүлж**, **зардлаа хэмнэх тактикийг баримтлан ажилласанаар нийт зардлыг өмнөх оноос 842.4 сая төгрөгөөр хэмнэж** ажиллалаа.
3. Өнгөрсөн онд хөрөнгө оруулалт, худалдан авалтын үйл ажиллагаанд нийтдээ **2.58 тэрбум төгрөгийг зарцууллаа.**
4. Хэдийгээр компани ашигтай гарч байгаа боловч үндсэн үйлчилгээ уналттай байна. **Компанид үүсээд байгаа хүндрэл, бэрхшээлийг засаж залруулахын тулд зардлаа хэмнэх тактикийг үргэлжлүүлэн хэрэгжүүлж, хөрөнгө оруулалтын томоохон төслүүдийг хэрэгжүүлэхээр төлөвлөж байна.**

**V. Дотоод аудит, хяналт шинжилгээний хүрээнд**

1. **Нийт 12 газрын 2011-2013 оны үйл ажиллагаанд** иж бүрэн шинжилгээ үнэлгээ хийж, ололт амжилт, дутагдал эрсдлийг тодорхойлон цаашдын үйл ажиллагааг сайжруулах чиглэлд **137 хугацаат албан даалгавар өгч, зөвлөмж гаргаснаас хэрэгжилт 91.2 хувьтай** гарсан байна.
2. Гүйцэтгэх захирлын тушаалаар батлагдсан газар, хэлтсийн үйл ажиллагааг үнэлэх шалгуур үзүүлэлтүүдээр **нийт 9 аймгийн Холбооны газруудын үйл ажиллагааг нэгтгэн дүгнэхэд дунджаар 66 хувьтай** гарсан нь **“үйл ажиллагаа хэвийн түвшинд”** гэсэн дүгнэлтийг хийж байна.
3. **Аймгийн холбооны газруудын мэргэжлийн ажилчдын ур чадварын шалгалтын дундаж үнэлгээ 41.4 хувьтай гарсан** байгаа нь ур чадвар, мэргэжлийн зэргээ дээшлүүлэхэд ажилтан бүр онцгой анхаарч ажиллах шаардлагатай байгааг харуулж байна.

**VI. Стратеги төлөвлөлтийн хүрээнд**

1. Өнгөрсөн онд “Монголын цахилгаан холбоо” ХК голлох хувьцаа эзэмшигч Засгийн газар болон КТ корпорацитай нягт хамтран ажиллалаа. Тус компани, Солонгосын 60 гаруй хүний бүрэлдэхүүнтэй хамтарсан баг **“4G LTE-д суурилсан бөөний урсгалын үйчилгээ болон дата-д тулгуурласан бусад үйлчилгээг нэвтрүүлэх”** судалгааны ажлын үр дүн, бизнесийн загвараа Монгол Улсын Ерөнхий сайд, МТШХХГ, ТӨХ-ны удирдлагуудад танилцууллаа. Тус компаний өрсөлдөх чадварыг дээшлүүлэх, хувьцаа эзэмшигчдийн орлого, ашгийг нэмэгдүүлэх талаар **Монгол Улсын Засгийн газраас дорвитой бодлого, зохицуулалтын арга хэмжээг авч хэрэгжүүлэх нь гэдэгт бид итгэж байна.**
2. Компанийн үйл ажиллагаа, өрсөлдөх чадварыг ойрын болон дунд хугацаанд найдвартай хангахад чиглэсэн IPTV-ийн төслийг энэ онд хэрэгжүүлнэ. Цаашид гал унтраасан биш технологийн томоохон хэмжээний шинэчлэл хийх шаардлагатай байна.
3. 2015 оны бизнес төлөвлөгөө, үйл ажиллагааны төлөвлөгөөг нэлээд шинэлэг байдлаар боловсруулж ТУЗ-аараа батлуулахаар бэлтгээд байна.

**2015 онд компанийн зорилтын хүрээнд**

“Монголын цахилгаан холбоо” ХК-ийн мэдээлэл, харилцаа холбооны зах зээлд эзэлж буй байр суурь, орлого үйлчилгээ сүүлийн жилүүдэд тасралтгүй буурч байгаа ч 2015 онд бизнесийн өрсөлдөөнт орчинд аль болох зах зээлээ хадгалан үлдэх, шинэ үйлчилгээ нэвтрүүлэх, техник технологийн шинэчлэл хийх замаар үйлчилгээнийхээ чанар, хүртээмжийг сайжруулж УБ хот болон аймаг, дүүргийн холбооны газрын орлогыг нэмэгдүүлэх зорилт тавин төлөвлөлтийг хийгээд байна. Ойрын үед Төлөөлөн удирдах зөвлөлөөр компанийн 2015 оны бизнес төлөвлөгөө, үйл ажиллагааны төлөвлөгөөг хэлэлцүүлж батлуулна.

Тус компанийн хувьд, энэ онд “**IPTV гурвалсан үйлчилгээг нэвтрүүлэх”** төслийг амжилттай хэрэгжүүлэхэд илүү анхаарч ажиллана. Уг төслийн хэрэгжилтийн талаар удирдах ажилтны зөвлөлгөөний хөтөлбөрийн хүрээнд тусгайлан авч үзнэ.

Түүнчлэн энэ онд хийгдэхээр төлөвлөгдөж байгаа хөрөнгө оруулалтын ажлууд (5.5 тэрбум төгрөг) товчхон авч үзэхэд:

1. Суурилуулалт шаардлагагүй хөрөнгө оруулалт
2. Улаанбаатар хотын дамжуулах байгууламж
3. Урьдчилсан төлбөрт систем, дараа төлбөрт биллинг систем
4. УБ хотын гэр хорооллолд WiFi үйлчилгээ хүргэх
5. Суурин сүлжээний өргөтгөл, шинэчлэл
6. Интернэтийн үндсэн сүлжээг өргөтгөх
7. Хэрэглэгчийн болон шилэн кабелийн өргөтгөл.
8. Автомашин худалдан авах
9. Байр, барилгын засвар

---oOo---